Životopis
Ciáran Hinds sa narodil 9. februára 1953 v Severnom Írsku v meste Belfast. Bol synom doktora a učiteľky, ktorí ho vychovávali v katolíckom duchu. Okrem neho mali ešte štyri ďalšie dcéry. Ciaránov otec chcel, aby jeho syn nasledoval v jeho šľapajách, ale nestalo sa tak. Matka Moya sa totiž venovala amatérskemu herectvu, a to bolo Ciaránovi bližšie.
Malý Ciarán navštevoval Holy Family Primary School a neskôr St. Malachy's College. Počas štúdií sa venoval írskym tancom. Po St. Malachy's College začal študovať právo na Queen's University, ale oveľa viac sa mu zapáčilo herectvo a prestúpil na Royal Academy of Dramatic Art (RADA).
Hinds začal svoju profesionálnu hereckú kariéru v roku 1976 v Glasgow Citizens' Theatre. Počas tohto pôsobenia spolupracoval na viacerých významných divadelných projektoch. Na filmovom plátne debutoval v roku 1981 filmom EXCALIBUR, ktorý bol odrazovým mostíkom nielen pre neho, ale aj pre Liama Neesona, alebo napr Gabriela Byrna.
Po tomto filme si dal väčšiu prestávku. Venoval sa prevažne divadelnej scéne. V roku 1989 sa na obrazovky vrátil seriálom MAHABHARATA. Od tejto doby sa venuje hlavne filmovej tvorbe. Ciarán točil aj veľa TV filmov, ale posledné roky z toho upustil. K jeho najznámejším filmom patria ROAD TO PERDITION, MNÍCHOV, MIAMI VICE, ČIERNA KRV alebo najnovšie V BRUGGÁCH.